**1.3 ประเภทกิจการ**

**ประเภทกิจการ/ลักษณะการประกอบกิจการ**

การประปาส่วนภูมิภาค (กปภ.) เป็นรัฐวิสาหกิจให้บริการด้านสาธารณูปโภคพื้นฐานด้านน้ำประปา มีวัตถุประสงค์ในการประกอบและส่งเสริมธุรกิจการประปา โดยการสำรวจ จัดหาแหล่งน้ำดิบ และจัดให้ได้มาซึ่งน้ำดิบ เพื่อใช้ในการผลิต จัดส่ง และจำหน่ายน้ำประปา รวมทั้งการดำเนินธุรกิจอื่นที่เกี่ยวกับ หรือต่อเนื่องกับธุรกิจประปา เพื่อให้เกิดประโยชน์แก่การให้บริการสาธารณูปโภค โดยคำนึงถึงประโยชน์ของรัฐและสุขภาพอนามัยของประชาชนเป็นสำคัญใน 74 จังหวัด (ยกเว้น กรุงเทพฯ นนทบุรี และสมุทรปราการ)  
ซึ่งกำหนดโครงสร้างการบริการประชาชนโดยมีสายปฏิบัติการ 5 ภาค 10 เขต 234 กปภ.สาขา และมีหน่วยบริการย่อย 355 หน่วยบริการ

ผลิตภัณฑ์การให้บริการสาธารณะอื่นๆ ต่อประชาชน

ในฐานะหน่วยงานรัฐวิสาหกิจที่มีความห่วงใยประชาชน กปภ. ได้แสดงความรับผิดชอบต่อสังคมและสิ่งแวดล้อม (CSR) โดยกำหนดแนวทางการดำเนินงาน โดยมุ่งเน้นใน 3 ด้านคือ

1. ด้านการมีส่วนร่วมพัฒนาชุมชน ได้แก่

* โครงการ กปภ. รักษ์ชุมชน เพื่อพัฒนาคุณภาพชีวิตของชุมชนให้เข้าถึงน้ำประปาที่สะอาด ปลอดภัย
* โครงการฝึกอาชีพประปาให้ประชาชน โดยนำความเชี่ยวชาญของ กปภ. พัฒนาคุณภาพชีวิตของประชาชน เพื่อมุ่งหวังในการลดปัญหาการขาดแคลนตลาดแรงงานผู้ประกอบวิชาชีพด้านประปา และส่งเสริมให้ประชาชนมีความรู้พื้นฐานในการดูแลรักษา ซ่อมแซมระบบประปา

1. ด้านการรักษาสิ่งแวดล้อม ได้แก่

* โครงการ กปภ. ปลูกป่าเพื่อแผ่นดิน เทิดพระเกียรติพระบาทสมเด็จพระบรมชนกาธิเบศร  
  มหาภูมิพลอดุลยเดชมหาราช บรมนาถบพิตร เพื่อสานต่อพระราชปณิธานพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร   
  ด้านการอนุรักษ์ทรัพยากรป่าไม้ และปลูกจิตสำนึกผู้บริหาร และพนักงาน กปภ. ในการมีส่วนร่วมอนุรักษ์ทรัพยากรป่าไม้
* โครงการฟื้นฟูแนวปะการังพื้นที่ อ.เกาะสมุย จ.สุราษฎร์ธานี เพื่อฟื้นฟูแนวปะการังที่อาจได้รับผลกระทบจากการดำเนินโครงการก่อสร้างท่อส่งน้ำภายใต้โครงการก่อสร้างระบบท่อส่งน้ำประปาลอดใต้ทะเลไปยังเกาะสมุย อำเภอเกาะสมุย จังหวัดสุราษฎร์ธานี
* โครงการรวมพลังจิตอาสา กปภ. เฉลิมพระเกียรติ เพื่อเฉลิมพระเกียรติพระบรมวงศานุวงศ์  
  ในรัชกาลที่ 10 และสร้างการมีส่วนร่วมของภาคีเครือข่ายในพื้นที่ต่อการอนุรักษ์ทรัพยากร  
  ป่าไม้ แหล่งน้ำลำคลอง และฟื้นฟูระบบนิเวศแหล่งน้ำ อันเป็นทรัพยากรสำคัญต่อการผลิตน้ำประปา

1. ด้านการใส่ใจผู้บริโภค ได้แก่

* โครงการน้ำประปา กปภ.-อปท. เพื่อปวงชน เพื่อให้ความรู้วิชาการระบบประปา เสริมสร้างความรู้และแนวปฏิบัติมาตรฐานเกี่ยวกับการผลิตน้ำสะอาดแก่ อปท. อันนำมาสู่การยกระดับคุณภาพชีวิตของประชาชน รวมถึงเตรียมพร้อมรองรับแผนแม่บทบริหารจัดการทรัพยากรน้ำ20 ปี (พ.ศ.2561-2580) ที่ให้ประชาชนทุกพื้นที่ได้ใช้น้ำสะอาดมาตรฐานสากลและมีคุณภาพชีวิตที่ดี
* โครงการ กปภ. ปันน้ำใจ (PWA Care) เพื่อสนับสนุนน้ำดื่มบรรจุขวดของ กปภ.บริการให้แก่ประชาชนที่ได้รับผลกระทบจากสาธารณภัย รวมถึงประชาชนที่เข้าร่วมในกิจกรรมต่างๆ
* โครงการอาสาประปาเพื่อปวงชน เพื่อปลูกจิตสำนึกให้เยาวชนตระหนักถึงคุณค่าของทรัพยากรน้ำ และมีความรู้ในการตรวจสอบคุณภาพน้ำและซ่อมท่อแตกท่อรั่วเบื้องต้น รวมถึงสร้างภาคีเครือข่ายเยาวชนในการสอดส่องดูแลทรัพยากรน้ำ แจ้งเหตุท่อแตกท่อรั่วในพื้นที่ต่างๆ